Կատվիկը Լիզյուկովի փողոցից

«Կատվիկը Լիզյուկովի փողոցից» (), 1988 թվականին նկարված մուլտիպլիկացիոն ֆիլմ՝ ստեղծված ռեժիսոր Վյաչեսլավ Կոտյոնոչկինի կողմից։ Սցենարի հեղինակը Վիտալի Զլոտնիկովն է։

1992 թվականին «Կինոկենտրոն» համամիութենական ստեղծագործական-արտադրական միությունը հրատարակել է «Կատվիկը Լիզյուկովի փողոցից» մուլտֆիլմի մոտիվներով գրված մանկական գիրք, որի տեքստի հեղինակն է մուլտֆիլմի սցենարի հեղինակ Վիտալի Զլոտնիկովը, իսկ որպես նկարիչ հանդես են եկել մուլտֆիլմի բեմադրող նկարիչ Ալեքսեյ Կոտյոնոչկինը։

Սյուժե 
Վորոնեժի Լիզյուկովի փողոցում ապրում է Վասիլի կատվիկը, որն ստիպված է մշտապես զգուշանալ բակային շներից, այդ պատճառով էլ երազում է վերածվել այնպիսի գազանի, որից բոլորը վախենան։ Այդ հարցում նրան օգնում է կախարդ ագռավը, որն անմիջապես բացում է «Կոոպերատիվ կերպարանափոխումների գծով»։ Վասյան տեղափոխվում է Աֆրիկա և վերածվում գետաձիու։ Կատվիկ-գետաձին ծանոթանում է փղի և այլ կենդանիների հետ, բայց այդպիսի կերպարանափոխությունը նրա մոտ առանձնակի հիացմունք չի առաջացնում։ Նա պատահաբար զայրացնում է առյուծին (շեղելով նրան իր զոհից՝ գնու այծքաղից), փրկում ջայլամին կոկորդիլոսից (բայց հետո նրանից ստանում է ուժեղ աքացի) և վերապրում ջրհեղեղ։ Կարոտելով իր հայրենիքը՝ գետաձին ծառերի ու ժայռերի վրա կախում է «Լիզյուկովի փողոց» ցուցանակներ, ինչպես Վորոնեժի տների պատերին էին։

Մի անգամ այդ վայրով անցնում է ծանոթ ագռավը՝ փնտրելով հաճախորդներ։ Գետաձին արցունքն աչքերին հայտարարում է, որ ցականում է նորից կատու դառնալ։ Ագռավը Վասյային վերադարձնում է տուն իր նախնական տեսքով։ Դրանից հետո նա արդեն չէր վախենում շնից, այլ ինքն էր նրան սարսափեցնում գետաձիու մռնչոցով։

Դերերը հնչյունավորել են 
 Վյաչեսլավ Նեվիննի — Վասյա
 Մարգարիտա Կորաբելնիկովա — ագռավ
 Օլգա Արոսևա — փիղ
 Վլադիմիր Սոշալսկի — առյուծ

Երաժշտություն 
Մուլտֆիլմում հնչում է «Если вы котёнок» (հայ․՝ «Եթե դուք կատվիկ եք») երգը, որի երաժշտությունը հեղինակել է Վլադիմիր Միգուլյան, տեքստը՝ Վ. Զլոտնիկովը։

Մուլտֆիլմի վրա աշխատել են 
 Նկարիչ-մուլտիպլիկատորներ՝ Գալինա Զոլոտովսկայա, Ալեքսեյ Բուկին, Տատյանա Պոմերանցևա, Վլադիմիր Շևչենկո, Ֆեոդոր Ելդինով, Ալեքսանդր Դորոգով
 Նկարիչներ՝ Սերգեյ Մարակասով, Տատյանա Մակարովա, Վիկտորյա Մակինա
 Ռեժիսորի օգնական՝ Տ. Գալկինա
 Մոնտաժող՝ Մարգարիտա Միխեևա
 Խմբագիր՝ Ելենա Նիկիտկինա
 Տնօրեն՝ Լիլիանա Մոնախովա

Հետաքրքիր փաստեր 
 Ըստ փղի նշած կոորդինատների (հարավային լայնության 7 աստիճան, արևելյան երկայնության 30 աստիճան՝ ), կատվիկը ճանապարհորդում է Տանգանիկա լճի մոտակայքում (Կենտրոնական Աֆրիկա)։
 2003 թվականի դեկտեմբերի 5-ին Վորոնեժի Լիզյուկովի փողոցում տեղի է ունեցել Վասիլի կատվի հուշարձանի հանդիսավոր բացման արարողությունը։
 2016 թվականի կեսերին Վորոնեժի Wizart Animation ստուդիան «Սոյուզմուլտֆիլմի» հետ միասին սկսել է «Կատվիկը Լիզյուկովի փողոցից 2» 3D-մուլտֆիլմի նկարահանումները՝ նախատեսելով այն թողարկել 2017 թվականին։ Մուլտֆիլմը բեմադրվել է Վիտալի Զլոտնիկովի սցենարով և դարձել է օրիգինալ մուլտֆիլմի շարունակությունը։

Ծանոթագրություններ

Արտաքին հղումներ 
 
 «Կատվիկը Լիզյուկովի փողոցից» մուլտֆիլմը Animator.ru կայքում
 Котёнок с улицы Лизюкова – герой без страха и упрёка — Статья о мультфильме в журнале «Наш Фильм»
 «Российская газета» — Черноземье № 3363 от 9 декабря 2003 г.

Խորհրդային մուլտֆիլմեր
«Սոյուզմուլտֆիլմ» ստուդիայի մուլտֆիլմեր
1988 մուլտֆիլմեր
Մուլտֆիլմեր կատուների մասին
Վյաչեսլավ Կոտյոնոչկինի մուլտֆիլմեր
Հորինված կատուներ